Uredba Sveta (ES) št. 2285/2002

z dne 10. decembra 2002

o zaščitnih ukrepih iz Sporazuma o partnerstvu AKP-ES in razveljavitvi Uredbe (EGS) št. 3705/90

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije,

ob upoštevanju naslednjega:

(1) Določiti je treba podrobna pravila za izvajanje zaščitnih klavzul iz Poglavja 1 Priloge V k Sporazumu o partnerstvu AKP-ES, podpisanem v Cotonouju dne 23. junija 2000, v nadaljevanju "Cotonoujski sporazum" [1], da se Skupnosti in državam članicam omogoči izpolnjevanje njihovih obveznosti po navedenem sporazumu.

(2) Zato je treba prilagoditi določbe Uredbe Sveta (EGS) št. 3705/90 z dne 18. decembra 1990 o zaščitnih ukrepih iz Četrte konvencije AKP-EGS [2], da se sklicujejo na Cotonoujski sporazum.

(3) Uredba (EGS) št. 3705/90 se s to uredbo šteje za zastarelo in jo je zato treba razveljaviti.

(4) Pri preučitvi, ali naj se uvede zaščitni ukrep, je treba upoštevati zaveze iz člena 8(3) in (4) ter členov 9 in 11 Priloge V h Cotonoujskemu sporazumu.

(5) Uporabljajo se tudi postopki v zvezi z zaščitnimi klavzulami iz Pogodbe in uredb o skupni ureditvi kmetijskih trgov.

(6) Na podlagi Cotonoujskega sporazuma je treba predpisati tudi nekatere posebne določbe v zvezi s splošnimi pravili iz Uredbe Sveta (ES) št. 3285/94 z dne 22. decembra 1994 o skupnih pravilih za uvoz [3] –

SPREJEL NASLEDNJO UREDBO:

Člen 1

1. Če država članica zaprosi Komisijo, da uporabi zaščitne ukrepe, kakor je predvideno v členu 8 Priloge V h Cotonoujskemu sporazumu, in se le-ta odloči, da jih ne bo uporabila, Komisija o tem obvesti Svet in države članice v treh dneh po prejemu zahteve države članice.

Države članice predložijo Komisiji informacije, potrebne za utemeljitev svojih zahtev za uporabo zaščitnih ukrepov.

Če se Komisija odloči, da ne bo uporabila zaščitnih ukrepov, lahko vsaka država članica v desetih delovnih dneh po prejemu uradnega obvestila predloži Svetu odločitev Komisije.

V takem primeru Komisija o tem uradno obvesti države AKP in jih seznani z začetkom posvetovanj, kakor je navedeno v členu 9(1) Priloge V h Cotonoujskemu sporazumu.

Svet lahko s kvalificirano večino sprejme drugačno odločitev v 20 delovnih dneh od zaključka posvetovanj z državami AKP.

2. Če se Komisija na zahtevo države članice ali na lastno pobudo odloči, da je zaščitne ukrepe iz člena 8 Priloge V h Cotonoujskemu sporazumu treba uporabljati:

- s tem takoj seznani države članice ali, če deluje na zahtevo države članice, v treh delovnih dneh od datuma prejema te zahteve,

- se posvetuje z odborom, v katerem so predstavniki držav članic in mu predseduje predstavnik Komisije,

- sočasno s tem seznani države AKP in jih uradno obvesti o začetku posvetovanj, kakor je navedeno v členu 9(1) Priloge V h Cotonoujskemu sporazumu,

- sočasno državam AKP predloži vse informacije, potrebne za ta posvetovanja.

3. Posvetovanja se v vsakem primeru štejejo za končana 21 dni po uradnem obvestilu iz četrtega pododstavka odstavka 1 ali tretje alinee odstavka 2.

Komisija se lahko ob koncu posvetovanj ali po 21 dneh in če se izkaže, da ni mogoč noben drug dogovor, po posvetovanju z odborom iz druge alinee odstavka 2 odloči, da sprejme ustrezne ukrepe za izvajanje člena 8 Priloge V h Cotonoujskemu sporazumu.

4. O odločitvi iz odstavka 3 se takoj uradno obvestijo Svet, države članice in države AKP.

Začne se uporabljati takoj.

5. Vsaka država članica lahko odločitev Komisije iz odstavka 3 predloži Svetu v desetih delovnih dneh po prejemu uradnega obvestila o njej.

6. Če Komisija ne sprejme odločitve bodisi v desetih delovnih dneh od konca posvetovanj z državami AKP bodisi po 21 dneh, lahko vsaka država članica, ki je zadevo predložila Komisiji v skladu z odstavkom 2, predloži zadevo Svetu.

7. V primerih iz odstavkov 5 in 6 lahko Svet s kvalificirano večino v 20 delovnih dneh sprejme drugačno odločitev.

Člen 2

1. Kadar nastopijo posebni dejavniki v smislu člena 9(3) Priloge V h Cotonoujskemu sporazumu, lahko Komisija sprejme zaščitne ukrepe ali dovoli državi članici, da jih začne takoj uporabljati.

2. Če Komisija prejme zahtevo države članice, se o njej odloči v treh delovnih dneh po prejemu zahteve.

O svoji odločitvi uradno obvesti Svet in države članice.

3. Vsaka država članica lahko odločitev Komisije predloži Svetu v skladu s postopkom iz člena 1(5).

Uporablja se postopek iz člena 1(7).

Če Komisija ne sprejme odločitve v roku iz odstavka 2, lahko vsaka država članica, ki je zadevo predložila Komisiji, predloži zadevo Svetu v skladu s postopkoma iz prvega in drugega pododstavka.

Določbe tega člena ne izključujejo posvetovanj iz člena 9(1) Priloge h Cotonoujskemu sporazumu.

Člen 3

Izvajanje te uredbe ne izključuje uporabe uredb o skupni ureditvi kmetijskih trgov ali z njimi povezanih predpisov Skupnosti ali nacionalnih predpisov ali posebnih pravil, sprejetih v skladu s členom 308 Pogodbe za predelane kmetijske proizvode.

Člen 4

Uredba (EGS) št. 3705/90 je s tem razveljavljena.

Člen 5

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 10. decembra 2002

Za Svet

Predsednik

P. S. Møller

[1] UL L 317, 15.12.2000, str. 3.

[2] UL L 358, 21.12.1990, str. 4.

[3] UL L 349, 31.12.1994, str. 53. Uredba, kakor je bila nazadnje spremenjena z Uredbo (ES) št. 2474/2000 (UL L 286, 11.11.2000, str. 1).

--------------------------------------------------